陶謙

陶謙，字，丹陽郡丹陽縣人。東漢末年嘅軍閥豪強。

生平

婚後發跡
陶謙喺細嗰陣時就死咗老豆，佢喺縣入面喺出晒名嘅遊蕩不羈，成日同其他細路仔一齊玩騎馬打仗嘅遊戲，啲細路仔都認陶謙做大佬。前蒼梧太守甘公睇到陶謙後，認為佢相貌雄偉，未來一定會有成就，於是將自己嘅女嫁畀陶謙。結咭婚之後嘅陶謙一改以往浪蕩嘅個性，變到非常之好學，佢被舉為孝廉，封尚書郎，舒縣令，之後又舉為茂才，改封盧縣令。佢為官清白，轉拜幽州刺史，議郎。

征討西羌
西面嘅外族羌成日都侵擾邊境，朝廷派征西將軍皇甫嵩出戰，皇甫嵩徵召陶謙做揚武都尉，佢哋成功打低咗西羌。中平二年涼州嘅邊章同埋韓遂喺度搞搞震，朝廷派車騎將軍張溫同埋董卓出兵討伐，張溫徵召陶謙同埋孫堅幫手。期間陶謙不滿張溫嘅無能，孫堅亦都同顢頇專橫嘅董卓唔啱傾，最後陶謙喺酒會上面大鬧張溫，張溫一開始好嬲，但喺其他人嘅勸解下原諒陶謙，並且仲喺對陶謙好好。

經營徐州
朝廷當初諗住討伐徐州嘅黃巾軍而封咗陶謙做徐州刺史。陶謙上任之後不斷招攬人才，例如佢曾經用刑罰威脅趙昱為自己效力。陶謙又任用陳登嚟負責農事，實施屯田制嚟屯積糧食。董卓討伐戰期間，河南尹朱儁號召其他州郡一齊做低董卓。陶謙派咗三千精兵，其他州郡亦都有畀朱儁少少支持，陶謙推舉朱儁做車騎將軍。董卓死咗之後，佢嘅手下李傕同埋郭汜繼續控制朝廷，陶謙仲喺有派人進貢獻帝，獻帝封佢做安東將軍、徐州牧、溧陽侯。之後陶謙聯合前揚州刺史周乾、琅邪相陰德、東海相劉馗、彭城相汲廉、北海相孔融、沛相袁忠、泰山太守應劭、汝南太守徐璆、前九江太守服虔、博士鄭玄等人一齊推舉朱儁做太師，號召其他軍閥豪強一齊做低李傕，尊奉獻帝，但喺朱儁畀李傕徵召入朝，陶謙佢哋只好放棄。初平四年，陶謙一開始聯合自稱天子嘅闕宣，之後又將佢殺咗、收咗佢嘅部眾。

晚年失意
初平三年，陶謙為咗呼應盟友袁術而喺發干度屯兵，諗住嚇吓袁紹，點知畀曹操同袁紹一齊做低。袁術雖然喺陶謙嘅盟友，但喺一直霸住徐州嘅廣陵郡。後尾袁術嘅沛國畀陶謙搶咗，袁術又自稱自己喺徐州伯，雙方可能已經唔再係盟友。初平四年，曹操因為老豆曹嵩喺泰山被殺而攻打陶謙，攻陷咗十幾座城，並且喺彭城打低陶謙，陶謙死咗萬幾人，搞到泗水都畀塞住咗。陶謙退守郯城，曹操由於打唔落嚟同埋食晒啲糧食而撤軍。第二年，曹操又打多陶謙一次，攻陷咗瑯琊同埋東海嘅好多縣，陶謙諗住走返鄉下丹陽。冇耐曹操因為呂布偷走咗自己嘅兗州而撤兵。陶謙喺同年病死，死之前叫別駕麋竺搵嚟徐州幫手嘅劉備嚟做徐州牧。

屋企人

妻子
甘氏，蒼梧郡太守甘公個女。

仔女
陶商，陶謙個仔，冇出嚟做官。
陶應，陶謙個仔，冇出嚟做官。

部下
曹豹，陶謙部將。曹操攻打徐州嗰時，曹豹同理劉備喺郯東屯兵抗敵。曹豹之後俾劉備任為下邳相，同張飛駐守下邳，兩人內訌，曹豹搵人叫呂布嚟打下邳，後尾俾張飛斬殺。
許耽，中郎將，統領丹陽兵。同曹豹一齊迎接呂布。
趙昱，名士。俾陶謙威脅出嚟做別駕，後尾做咗廣陵太守，俾笮融殺害。
王朗，治中。同趙昱一齊提議出使長安，俾獻帝封俶會稽太守，後尾因為俾孫策做低而投靠曹操。
陳珪，徐州豪族，曾經做過沛相。
陳登，陳珪亞仔，陶謙請嚟做典農校尉，佢種植穀物嚟減少飢荒。
笮融，下邳相，佛教領袖。攞政府錢嚟起寺廟，因為頗具人望，所以陶謙忍住唔出聲，後尾走咗去江東。
蕭建，瑯邪相，諗住私通呂布，俾臧霸殺咗。
曹宏，陶謙親信，讒慝小人。
呂由，陶謙部將，俾曹仁做低。
麋竺，徐州富商。陶謙嘅別駕從事，陶謙死之後投靠劉備。
麋芳，彭城相，麋竺嘅細佬，陶謙死之後同亞哥一齊投靠劉備。
闕宣，自稱天子。陶謙初期附和，後尾將佢殺咗，並且收編佢嘅部眾。
臧霸，同陶謙一齊做低黃巾，拜騎都尉，喺開陽屯駐。後尾幫呂布抗拒曹操，呂布死咗之後帶孫觀、孫康、尹禮、吳敦、昌豨等投靠曹操，加入曹操後仕途順遂，晚年成為魏國重臣。
張闓，都尉。陶謙派張闓去迎接曹操嘅老豆曹嵩，但佢見利忘義，將曹嵩殺咗之後搶埋佢啲財物走。後尾投靠淮南嘅袁術，幫袁術搞死咗陳國相駱俊同埋陳王劉寵。
呂範，被懷疑喺袁術嘅內應，逃奔孫策。
吳範，會稽人，揚州從事。

引用

東漢人
謙